የዘንድሮው የአዲስ አመት መሸጋገሪያ ገበያ ለሽያጭ የቀረቡ የበግና የበሬ ገበያ ብዛት ከአምናው ያን ያህልም የተለየ አለመሆኑ ከተለያዩ አቅጣጫዎች ከሚገኙ ገበያዎች የተገኘው መረጃ ያስረዳል፡፡ አምና በመላው ሀገሪቱ እንደ ሰደድ እሳት በተቀጣጠለው ሕዝባዊ አመጽ ሳቢያ ወደ አዲስ አበባ ለሽያጭ ይገቡ የነበሩ የበግና የበሬ አቅርቦት መስተጓጎሉ የሚታወስ ነው፡፡ ዘንድሮም ወደ ገበያ የወጡት ብዛታቸው ከአምናው የማይበልጥ መሆኑን ገበያዎችን ከቃኙ ወገኖች መረዳት ችለናል፡፡ ዘንድሮ በተለያዩ የማህረሰብ መገናኛ ብዙሀን ወያኔን በመቃወም ለመስከረም አንድ የተላለፈው ጥቁር ልብስ የመልበስ ጥሪ የከብት ነጋዴዎችን ማሸማቀቁን ከገበያው ማስተዋል ይቻላል ተብሏል፡፡ የዶሮ ገበያውን በስፋት የሸፈኑት በዘመናዊ ሁኔታ የተራቡት ዶሮዎች ሲሆኑ ዋጋቸው ከሁለት መቶ ሃምሳ እስከ ሦስት መቶ ሃምሳ ሲሆን በባህላዊ ሁኔታ የተራቡ ዶሮዎች ዋጋ ከሦስት መቶ እስከ አምስት መቶ ብር መሸጣቸው ታውቋል፡፡ የበግ ዋጋ ከሁለት ሺ አምስት መቶ ብር እስከ ሰባት ሺ ብር ሲሸጥ ተስተውሏል፡፡ የአንድ በሬ ዋጋ ከአስራ አምስት ሺ ብር እስከ ሠላሳ ሺ ብር እየተሸጠ ነው ተብሏል፡፡ አንድ ኪሎ ቅቤ ከሁለት መቶ ሰማንያ እስከ ሦስት መቶ ሃያ ብር እየተሸጠ መሆኑ ታውቋል፡፡ ለሁሉም የሀገር ውስጥ የምግብና የእህል ሸቀጣች ዋጋ መጨመር ነጋዴዎች ከሚሰጧቸው ምክንቶች አንዱ የዶላር መጨመር መሆኑ በጣም አነጋጋሪ ነው ተብሏል፡፡
